2002. aastal Barbra Streisandi häärberist tehtud foto, mille peitmiskatse järgi sai nime Streisandi efekt
**Streisandi efekt** ilmneb, kui keegi püüab teatud infot varjata või kõrvaldada, kuid selle tagajärjel tõmbab teemale tahtmatult hoopis suurema tähelepanu. See nähtus sai nime Ameerika laulja ja näitleja Barbra Streisandi järgi, kelle 2003. aastal tehtud katse eemaldada avalikkuse eest oma majast tehtud fotod tekitas fotode vastu hoopis senisest suurema huvi.

Sarnaseid katseid on tehtud näiteks juriidilistes hoiatuskirjades, et eemaldada internetist faile, veebilehti või illegaalseid arve. Info salajas hoidmise asemel pöördub sellele avalikkuse tähelepanu, sel teemal luuakse laule ja videoid, internetis rajatakse peegelsaite või jagatakse infot failijagamisvõrkudes.

Vikipeedias on üks näiteid Streisandi efektist Pierre-sur-Haute'i sõjaväeraadiojaama ümber toimunu, kus Prantsuse siseluureagentuur nõudis artikli eemaldamist prantsuskeelsest Vikipeediast, mille tõttu tõusis varem tähelepanu mittepälvinud artikkel mõneks ajaks selle keeleversiooni loetuimaks. See vikiartikkel tõlgiti ka paljudesse teistesse keeltesse, sh eesti keelde.

Algne kohtuasi
--------------

Mike Masnick portaalist Techdirt pani efektile selle nime siis, kui selgus, et Streisand oli kaevanud fotograaf Kenneth Adelmani veebilehe Pictopia.com eraelu puutumatuse rikkumise pärast kohtusse, kuid ei saavutanud seal soovitud eesmärki. 50 miljoni USA dollari suuruse kohtuasjaga püüdis ta eemaldada aerofotot Streisandi häärberi kohta avalikult kättesaadavast fotokogust, kus oli 12 000 fotot California rannajoonest. Adelman väitis, et oli pildistanud rannal asuvat maavaldust, et dokumenteerida ranniku erosiooni. Seda tööd tegi ta valitsuses heaks kiidetud keskkonnaprojekti California Coastal Records Project raames. Enne, kui Streisand hagi sisse andis, laaditi fotot "Image 3850" Adelmani veebilehelt alla vaid kuus korda, neist kaks korda tegid seda Streisandi juristid. Kohtuasja tõttu kasvas aga avalikkuse huvi järsult: järgmise kuu jooksul külastas veebilehte üle 420 000 inimese.

Eestis
------

Loosung ACTA-vastasel demonstratsioonil, mis viitas Mart Laari öeldule
Streisandi efekti tunnustega juhtumeid on ette tulnud ka Eestis. Streisandi efektiga on seostatud juhtumit, milles Mart Laar püüdis 2012. aasta jaanuaris põhjendada tema Facebooki-kontolt ACTA-teemaliste küsimuste kustutamist "ruumi otsasaamisega" – sellele järgnes ulatuslik kriitikalaine nii internetis kui ka ACTA-vastastel meeleavaldustel. 2023. aastal meenutas Õhtuleht Streisandi efekti seoses endise advokaadi Robert Sarve asutatud advokaadibüroo EMERALDLEGAL nõudmisega, et Google'i keskkonnast eemaldataks firmale pandud madalad hinded, mispeale madalate hinnete arv plahvatuslikult kasvas.

Viited
------

1. 1 2  David Canton: "Today's Business Law: Attempt to suppress can backfire" *London Free Press*, 5. november 2005. ""Streisandi efekt" sünnib, kui keegi püüab midagi varjata ja juhtub hoopis vastupidine. Varjamiskatse tõstab huvi märksa enam kui seda muidu olnud oleks."
2. ↑  Sunshine Mugrabi: "YouTube—Censored? Offending Paula Abdul clips are abruptly taken down", Red Herring, 22. jaanuar 2007. "Another unintended consequence of this move could be that it extends the kerfuffle over Ms. Abdul's behavior rather than quelling it. Mr. Nguyen called this the 'Barbra Streisand effect', referring to that actress's insistence that paparazzi photos of her mansion not be used" (arhiivilink)
3. ↑  Megan Geuss. "Wikipedia editor allegedly forced by French intelligence to delete "classified" entry" Arstechnica, 6. aprill 2013
4. ↑  Josh Bernoff, Charlene Li (2008). *Groundswell: Winning in a World Transformed by Social Technologies*. Boston, Mass: Harvard Business School Press. Lk 7. ISBN 1-4221-2500-9.
5. ↑  "Since When Is It Illegal to Just Mention a Trademark Online?" techdirt.com
6. ↑  "Barbra Sues Over Aerial Photos" The Smoking Gun, 30. mai 2003
7. ↑  Kohtuasja dokumentatsioon Streisand pidi maksma 177,107.54 USA dollarit kohtukuludeks ja juristide tasudeks. Saidil on foto 155,567.04 dollari suurusest tšekist, millega Streisand maksis Adelmani kohtukulud.
8. ↑  Esialgne otsus (lk 6) "Image 3850 was download six times, twice to the Internet address of counsel for plaintiff." Lisaks telliti kaks väljatrükki: ühe tellis Streisandi jurist ja teise Streisandi naaber.
9. ↑  Paul Rogers: "Photo of Streisand home becomes an Internet hit" San Jose Mercury News, 24. juuni 2003 (lingitud californiacoastline.org lehele)
10. ↑  Urve Eslas: "Imperaatorlik kustukumm" Postimees, 28. jaanuar 2012
11. ↑  Ekvard Joakit "STREISANDI EFEKT! Kriitilised arvustajad kohtusse kaevanud Robert Sarve advokaadibüroo keskmine hinne kukkus kuristikku" Õhtuleht, 1. märts 2023 (vaadatud 04.03.2023)